**PRVO PENZIONERSKO MIKROKREDITNO DRUŠTVO a.d. Banja Luka**

Na osnovu člana 20. Statuta Prvog penzionerskog mikrokreditnog društva a.d. Banja Luka, Upravni odbor Prvog penzionerskog mikrokreditnog društva a.d. Banja Luka na svojoj sjednici održanoj 11.04.2025. godine donosi

**PRIJEDLOG ODLUKE**

**o II emisiji redovnih (običnih) akcija javnom ponudom**

Ovom Odlukom reguliše se postupak II (druge) emisije redovnih (običnih) akcija, javnom ponudom emitenta PRVO PENZIONERSKO MIKROKREDITNO DRUŠTVO a.d. Banja Luka.



Emitent akcija je „PRVO PENZIONERSKO MIKROKREDITNO DRUŠTVO a.d. Banja Luka (u daljem tekstu: Emitent), sa sjedištem u Banjoj Luci, Kralja Petra I Karađorđevića 66.

Emitent je upisan u Registar emitenata kod Komisije za hartije od vrijednosti Republike Srpske, pod oznakom PPMK i registarskim brojem: 04-908-71/20.

Drugom emisijom običnih (redovnih) akcija, javnom ponudom Emitent emituje 600.000 redovnih (običnih) akcija, klase „A“, nominalne vrijednosti 1,00 KM po akciji, ukupne nominalne vrijednosti 600.000,00 KM.



Emitent je do donošenja ove Odluke emitovao jednu emisiju i to:

* emisija bez obaveze objavljivanja prospekta - simultano osnivanje akcionarskog društva: 500.000 redovnih (običnih) akcija iz prve emisije, klase „A“, koje glase na ime, sa pravom glasa, pojedinačne nominalne vrijednosti 1,00 KM, u ukupnom iznosu 500.000 KM prilikom promjene pravne forme Emitenta u otvoreno akcionarsko društvo.

Osnovni kapital Emitenta upisan u sudski registar kod Okružnog privrednog suda u Banjoj Luci iznosi 500.000 KM i sastoji se 500.000 redovnih (običnih) akcija, pojedinačne nominalne vrijednosti 1 KM po akciji, klase „A“.



Ovom Odlukom emituje se II (druga) emisija redovnih (običnih) akcija, klase „A“, sa pravom glasa, koje glase na ime.

Pojedinačna prava iz hartija od vrijednosti - CFI kod je ESVUFR što znači da Emitent emituje:

* Vlasničke hartije od vrijednosti (E – Equities)
* Redovne (obične) akcije (S – Shares)
* Akcije sa pravom glasa (V – Voting)
* Akcije bez ograničenja prava vlasništva (U – Free)
* Akcije koje je neophodno u potpunosti uplatiti (F – Fully paid)
* Akcije koje će se registrovai u Centralnom registru hartija od vrijednosti Republike Srpske a.d. Banja Luka (R – Registered).



Redovne (obične) akcije emitovane drugom emisijom daju sljedeća prava:

* pravo pristupa pravnim aktima i drugim dokumentima i informacijama Društva,
* pravo učešća u radu skupštine Društva,
* pravo glasa u skupštini Društva tako da jedna akcija uvijek daje pravo na jedan glas,
* pravo na isplatu dividendi,
* pravo učešća u raspodjeli likvidacionog viška po likvidaciji Društva, a nakon isplate povjerilaca i akcionara bilo kojih povlašćenih akcija,
* pravo prečeg sticanja akcija iz novih emisija i zamjenlјivih obveznica i
* pravo raspolaganja akcijama svih vrsta u skladu sa zakonom.

Akcije Društva su slobodno prenosive, odnosno ne postoji ograničenje prenosa akcija Društva

Sredstva prikupljena emisijom akcija koristiće se za jačanje kapitalne osnove Emitenta. Očekivani efekti investiranja su stabilnije poslovanje Emitenta, te bolji kvalitet poslovanja Emitenta, kao i jačanje prethodno pomenute kapitalne osnove.



Emisija se vrši sa korištenjem prava preče kupovine.

Pravo preče kupovine akcija iz predmetne emisije pripada postojećim akcionarima srazmjerno njihovom procentualnom učešću u akcijama sa pravom glasa, na dan presjeka.

Kao dan presjeka utvrđuje se dan 03.06.2025. godine.

Rok u kojem se može ostvariti pravo preče kupovine iznosi 15 dana od dana početka upisa i uplate akcija iz predmetne emisije.

Pravo preče kupovine ostvaruje se potpisivanjem izjave o upisu akcija druge emisije (upisnica) u pet primjeraka, od kojih dva primjerka pripadaju kupcu.

Upis akcija može se vršiti lično ili posredstvom punomoćnika. U slučaju da se upis akcija vrši posredstvom punomoćnika, punomoć za fizička lica mora biti ovjerena od strane nadležnog organa, dok punomoć za pravna lica mora biti ovjerena od strane zakonskog zastupnika pravnog lica.

Upis akcija po osnovu korištenja prava preče kupovine vršiće se kod ovlaštenog berzanskog posrednika „Advantis broker“ a.d. Banja Luka, u ulici Krajiških brigada 113, Banja Luka, svakim radnim danom u periodu od 8 do 16 časova.

U slučaju kada se kao rezultat izračunavanja pripadajućeg broja akcija, u srazmjeri sa procentualnim učešćem u osnovnom kapitalu koje kod Emitenta akcionari imaju na dan presjeka iskaže razlomljeni broj akcija, vrši se zaokruživanje na niži cijeli broj kod akcionara kod kojih je razlomljeni broj akcije do 50% cijele akcije, odnosno na viši cijeli broj, ako je razlomljeni broj akcije 50% i više od 50% cijele akcije.

Ako se prilikom izračunavanja pripadajućeg broja redovnih akcija po akcionaru prilikom konverzije pojavi obračunski „manjak“ akcija, iskazani manjak akcija će se dodavati polazeći od akcionara sa najmanjim brojem akcija, odnosno obračunski „višak“ akcija će se oduzimati polazeći od akcionara sa najvećim brojem akcija.

Dan početka razdoblja upisa i uplate akcija biće utvrđen i objavljen u Javnom pozivu za upis i uplatu akcija iz ove emisije u formi oglasa u dnevnom listu dostupnom na cijeloj teritoriji Republike Srpske, kao i na internet stranici Banjalučke berze, u kojem će biti naznačena mjesta na kojima se Prospekt može besplatno dobiti, te internet adrese sa kojih se može preuzeti. Upis i uplata će trajati ukupno 22 dana.



Nakon isteka roka za korištenje prava preče kupovine akcija od 15 dana, preostali iznos emisije biće predmet javne ponude na Banjalučkoj berzi hartija od vrijednosti a.d. Banja Luka. Upis i uplata preostalih akcija, vršiće se kod ovlaštenih berzanskih posrednika na tržištu hartija od vrijednosti Republike Srpske, u skladu sa radnim vremenom ovlaštenih berzanskih posrednika.

Uplata akcija se vrši u konvertibilnim markama (KM), na poseban privremeni račun za deponovanje uplata po osnovu kupovine emitovanih akcija, otvoren kod jedne od banaka u Bosni i Hercegovini. Podaci o banci i broju računa na koji se vrše uplate, biće sadržani u Jedinstvenom prospektu druge emisije akcija, Javnom pozivu za upis i uplatu akcija, te ujedno dostupni i u prostorijama Emitenta i agenta emisije.

Prodajna cijena akcija iz ove emisije, za akcionare koji koriste pravo preče kupovine, se utvrđuje u iznosu od 1,00 KM po jednoj akciji.

Cijena za preostale akcije, nakon isteka roka za korišćenje prava preče kupovine, formiraće se na Berzi, po principu višestrukih cijena (kontinuirana javna ponuda), s tim da će prodajni nalog biti unesen po cijeni od 1,00 KM. Standard povećanja cijene je 0,01 KM.

Druga emisija akcija smatraće se uspješnom ako u roku od 22 dana, predviđenom za upis i uplatu akcija, bude upisano i uplaćeno minimalno 60% od ukupnog broja ponuđenih akcija.

Svako lice koje je upisalo ili uplatilo akcije na osnovu podataka iz prospekta prije njegove izmjene ima pravo da u roku od tri radna dana od dana prijema izmjena prospekta otkaže upis akcija i zatraži povrat uplaćenog iznosa. Uplaćeni iznos biće vraćen kupcu u roku od tri dana od dana prijema zahtjeva za povrat sredstava.

Ukoliko upis i uplаtа akcija iz druge emisije ne budu izvršeni u sklаdu sа članom 12. ove Odluke, upis аkcijа se poništаvа, а sve izvršene uplаte, biće vrаćene kupcima u roku od tri dаnа od dаnа prijemа Rješenjа Komisije zа hаrtije od vrijednosti Republike Srpske.



Ako se prije isteka roka za upis i uplatu akcija, upišu i uplate sve ponuđene akcije, Emitent može da završi javnu ponudu.

Emitent zadržava pravo da može da završi javnu ponudu prije isteka roka za upis i uplatu akcija i u slučaju da su vlasnici akcija Emitenta, koristeći pravo preče kupovine, upisali i uplatili akcije nove emisije najmanje u procentu propisanom za uspješnost emisije (60%).

Ovom odlukom ovlašćuje se Upravni odbor Emitenta da preuzme sve potrebne radnje za završetak javne ponude u slučajevima iz stava 1 i 2 ovog člana.

Emitent zadržava pravo na odustajanje od javne ponude akcija i prije isteka utvrđenog roka za njihov upis i uplatu.

Ovom odlukom ovlašćuje se Upravni odbor Emitenta da preuzme sve potrebne radnje za eventualno odustajanje od javne ponude.

Agent druge emisije akcija je „Advantis Broker“ a.d. Banja Luka.

Za sprovođenje ove Odluke nadležan je Direktor Emitenta, Vesna Todorović.

Ovlašćuje se Upravni odbor Emitenta da može vršiti izmjene i dopune ove Odluke u skladu sa eventualnim primjedbama Komisije za hartije od vrijednosti Republike Srpske, Centralnog registra hartija od vrijednosti a.d. Banja Luka, Agencije za bankarstvo Republike Srpske, nadležnog suda ili drugog nadležnog organa.



Ovlašćuje se Upravni odbor Emitenta da, pozivom na ovu Odluku, a u vezi sa Rješenjem o uspješnosti II (druge) emisije redovnih (običnih) akcija Komisije za hartije od vrijednosti RS izvrši izmjene Statuta i Ugovora o osnivanju Društva u dijelu osnovnog kapitala ukoliko u navedenom rješenju iznos upisanih i uplaćenih akcija bude manji od broja emitovanih akcija ovom odlukom (ako bude upisano i uplaćeno manje od 100% akcija koje se nude ovom emisijom).

U slučaju izmjena Statuta i Ugovora o osnivanju iz prethodnog stava, te izmjene Statuta i Ugovora o osnivanju trebaju se notarski potvrditi.



Za donošenje ove Odluke potrebna je obična većina glasova prisutnih, zastupanih i akcionara koji glasaju pisanim putem.

Ova Odluka stupa na snagu danom donošenja.

Predsjednik Upravnog odbora

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zoran Najdanović

Broj: UO.30/25

Datum: 11.04.2025. godine

*Dostaviti:*

1. Skupštini Društva
2. Direktoru društva
3. a/a